Document ID: 32003R1472

Komisjoni määrus (EÜ) nr 1472/2003,
20. august 2003,
millega avatakse viinamarjamahla ja -virret hõlmav ühenduse tariifikvoot ja sätestatakse selle haldamine alates 2003/2004. turustusaastast
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1493/1999 veinituru ühise korralduse kohta, [1] viimati muudetud määrusega (EÜ) nr 806/2003, [2] eriti selle artikli 62 lõiget 1,
ning arvestades järgmist:
(1) Maailma Kaubandusorganisatsiooni mitmepoolsete kaubandusläbirääkimiste osana sõlmitud lepingu kohaselt kohustus ühendus avama viinamarjamahla ja -virde importi hõlmava iga-aastase tariifikvoodi 14000 tonnile.
(2) Komisjoni määruses (EÜ) nr 2021/96, millega avatakse viinamarjamahla ja -virret hõlmav ühenduse tariifikvoot ja sätestatakse selle haldamine alates 1996/97. turustusaastast, [3] muudetud määrusega (EÜ) nr 2499/97, [4] sätestatakse kõnealuse kvoodi haldamine impordilitsentside väljastamise põhjal.
(3) Kõnealuse kvoodi haldamist tuleks parandada haldamise lihtsustamise ja tõhususe huvides. "Kes ees, see mees" põhimõtte kasutamisel muude veinisektori tariifikvootide puhul on saadud positiivseid kogemusi. Seetõttu tuleks viinamarjamahla ja -virret hõlmavat tariifikvooti hallata kooskõlas määruse (EÜ) nr 1493/1999 artikli 62 lõike 2 punktiga a ning komisjoni 2. juuli 1993. aasta määruse (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik, [5] viimati muudetud määrusega (EÜ) nr 1335/2003 [6]) artiklite 308a, 308b ja 308c alusel.
(4) Tariifikvoodi alla pääsemise eelduseks on teatav lõppkasutus. Lõppkasutust käsitlevate sätete täitmise järelevalvet peaksid tegema tolliasutused kooskõlas nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik, [7] viimati muudetud määrusega (EÜ) nr 2700/2000 [8]) ja määruse nr 2454/93 sätetega kaupade suhtes, mis lõppkasutuse tõttu lastakse vabasse ringlusse tollimaksu vähendatud määraga.
Et asjaomaste tollimaksude vähendus on märgatav ja sellega on seotud rahaline risk kõnealuste eeskirjade täitmata jätmise puhul, on vaja muuta kõnealust riski katva tagatise esitamise nõue kohustuslikuks. Vastavalt ühenduse tollialaste õigusaktide eeskirjadele nõuavad tolliasutused mis tahes võimaliku tollivõlaga seotud rahalise riski katteks kõnealuste kaupade suhtes ühte tagatist.
(5) Seetõttu on asjakohane tunnistada kehtetuks määrus (EÜ) nr 2012/96 ja asendada see uue määrusega.
(6) Käesoleva määrusega ettenähtud meetmed on kooskõlas veinituru korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Tariifikvoodi avamine
1. Tariifikvoot 14000 tonni CN-koodide 20096190, 20096911, 20096919, 20096951 ja 20096990 (edaspidi "tariifikvoot") alla kuuluva viinamarjamahla ja -virde importimiseks avatakse igal aastal ajavahemikuks 1. septembrist kuni järgmise aasta 31. augustini.
Tariifikvoodi järjekorranumber on 09.0067.
2. Lõikes 1 osutatud viinamarjamahla ja -virret kasutatakse viinamarjamahla ja/või mitteveinisektori toodete, nt mittealkohoolsete jookide, keediste ja kastmete tootmiseks.
Kõnealust viinamarjamahla ja -virret töödeldakse kuue kuu jooksul alates asjaomaste toodete vabasse ringlusse lubamisest.
Artikkel 2
Tariifikvoodi haldamine
Tariifikvooti hallatakse põhimõttel "kes ees, see mees" vastavalt määruse (EMÜ) nr 2454/93 artiklitele 308a, 308b ja 308c.
Artikkel 3
Tollimaksud
Tariifikvoodi piires kohaldatakse iga CN-koodi puhul näidatud väärtuselist tollimaksu ja CN-koodi 20096911 alla kuuluvate toodete suhtes eurodes kilogrammi kohta väljendatud koguselist tollimaksu, mis on sätestatud Euroopa Ühenduste ühises tollitariifistikus.
Artikkel 4
Lõppkasutuse järelevalve
Tariifikvoodi soodustuse saamiseks jäävad asjaomased kaubad tollijärelevalve alla vastavalt määruse (EMÜ) nr 2913/92 artiklile 82 ja määruse (EMÜ) nr 2454/93 artiklitele 291-300.
Erandina määruse (EMÜ) nr 2454/93 artikli 293 lõike 1 punktist e on litsentside esitamine kohustuslik. See katab erga omnes kolmanda riigi tollimaksumäära ja käesoleva määruse artiklis 3 sätestatud tariifikvoodi piires kohaldatava tollimaksumäära vahe.
Artikkel 5
Kehtetuks tunnistamine
Määrus (EÜ) nr 2012/96 tunnistatakse kehtetuks.
Artikkel 6
Jõustumine
Käesolev määrus jõustub kolmandal päeval pärast selle avaldamist Euroopa Liidu Teatajas.
Seda kohaldatakse alates 1. septembrist 2003.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 20. august 2003

Labels: 3
17